NATO dhe SHBA: “Kosto të rënda” për Rusinë
Ndërkohë, vendet ish-sovjetike shprehin shqetësim lidhur me ambiciet e Moskës
Rusia ka refuzuar të tërhiqet përballë sanksioneve të vendosura nga Shtetet e Bashkuara dhe Bashkimi Evropian mbi aneksimin e Krimesë nga ana e Moskës. Veprimet e fundit të Rusisë kanë shkaktuar shqetësime të reja mes fqinjëve të saj me prirje Perëndimore dhe paralajmërime të mëtejshme nga Uashingtoni. Në Uashington, Sekretari i Përgjithshëm i NATO-s Anders Fogh Rasmussen e quajti agresionin e Rusisë një "kambanë alarmi". Zoti Rasmussen e cilësoi Rusinë si arrogante dhe tha se veprimet e Moskës e kanë detyruar NATO-n të pezullojë planet për një mision të përbashkët mbështetjeje në shkatërrimin e armëve kimike të Sirisë. Ndërsa NATO është e hapur për dialog, tha ai, siguria e vendeve anëtare është objektiv kryesor. Ishte një mesazh që më parë edhe Nënpresidenti i Shteteve të Bashkuara Joe Biden, kishte dhënë në Lituani, për fqinjët e shqetësuara balltike të Rusisë. Në një takim të Këshillit të Sigurimit të OKB-së, ambasadorja e SHBA-së Samantha Power dënoi sërish veprimet ruse. Ajo e akuzoi Rusinë për "rishkrim" të kufijve të saj. Një zëdhënës i Shtëpisë së Bardhë paralajmëroi gjithashtu se sanksionet ekzistuese dhe sanksione të reja që po përgatiten do të siguronin që Rusia të paguajë një kosto të lartë. Ndërkohë forcat ukrainase kanë përforcuar mbrojtjen përgjatë kufirit rus, prej shqetësimeve për një pushtim në shkallë më të gjerë. Ky është një rrezik real, thotë eksperti për Kremlinin Ben Judah, autor i një libri mbi Rusinë dhe zotin Putin. Vendet ish-sovjetike po shprehin shqetësim lidhur me ambiciet e Moskës. Moldavia nënshkroi një marrëveshje me Bashkimin Evropian në nëntor. Por pas çështjes së Krimesë, rajoni autonom i Transdniestres e ka bërë të qartë se dëshiron të jetë gjithashtu pjesë e Rusisë. Mediat lokale thonë se e ardhmja e Transdniestres po debatohet këtë javë në Moskë. Përsëri, analisti Ben Judah: Kryeministri i Rumanisë paralajmëron se Moska duhet të frenohet. Bashkimi Evropian do të nënshkruajë një marrëveshje me Ukrainën të premten, e njëjta marrëveshje nga e cila ish-Presidenti ukrainas Viktor Janukoviç hoqi dorë në nëntor, duke sjellë si rezultat protestat anti-qeveritare që e kanë çuar Ukrainën nga revolucioni në prag të luftës me Rusinë.